《摸鱼儿 夏日同郎晋飏饮商霖宅》
清代·沈谦

爱凉风、雨声拦截，披襟坐对林樾。倚亭况有萧萧竹，烟里海榴如血。

壶漫挈。银烛下、玉盘瓜果堆红雪。蝉声带咽。恁萧瑟如秋，垂垂珠露，何处有炎熟。

无穷事，准拟樽前诉说。欲言又恐凄切。鱼肠屈作同心结。

安得尽交英杰。谁最劣。君不见、景升儿子皆烟灭。

悲歌未阕。人醉月西倾，客中又是，深夜听啼鴂。

作者简介：（1620—1670）明末清初浙江仁和人，字去矜，号东江子。明诸生。少颖慧，六岁能辨四声。长益笃学，尤好为诗古文。崇祯末，为西泠十子之一。入清，以医为业。有《东江集钞》、《杂说》等。